《东风第一枝 癸亥元旦喜雪次蕊渊二姊韵》
清代·李佩金

门掩梨花，庭飞蝶粉，素彩莹窗凝素。银装十二阑干，喜逗烟光媚妩。

东风弄影，见吹起、半帘香雾。试麋丸、砚冻微烘，也效谢家吟絮。

细展诵、云蓝佳句。正乱撒、瑶花催赋。歌裁白纻轻翻，曲按羽衣低舞。

漫揎罗袖，拨炉火、重添檀炷。眩双眸、万顷璚田，春在空香深处。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。